Arvydas Sabonis

Arvydas Romas Sabonis (sündinud 19. detsembril 1964 Kaunases) on Leedu endine elukutseline korvpallur, kes töötab 2011. aastast Leedu korvpalliliidu presidendina. Sabonis tuli Nõukogude Liidu korvpallikoondisega olümpiavõitjaks, maailmameistriks ja Euroopa meistriks ning võitis tiitlivõistluste medaleid ka Leedu rahvuskoondisega. Klubikorvpalli Leedu ja Hispaania kõrgliigades ning seitse aastat NBA-s mänginud Sabonis on valitud nii FIBA kui ka Naismithi nimelisse korvpalli kuulsuste halli. Sabonis alustas profikarjääri Kaunase Žalgirises, kus mängis aastatel 1981–1989 ja tuli kolm korda Nõukogude Liidu meistriks. 1989. aastal siirdus Sabonis Hispaaniasse, kus mängis sealses kõrgliigas esmalt Valladolidis (1989–1992) ja seejärel Madridi Realis (1992–1995). Sabonise valis algselt 1985. aasta NBA draft'ist 77. valikuna Atlanta Hawks, kuid nende valik tühistati, kuna Sabonis polnud veel 21-aastane. Kuigi Sabonis vigastas järgmisel kevadel tõsiselt Achilleuse kõõlust, valis Portland Trail Blazers ta sellegipoolest 1986. aasta draft'ist 24. valikuna endale. Sabonis käis küll Portlandis 1988. aastal vigastust ravimas ja meeskonnaga treenimas, kuid tal ei lubatud USA-s mängida. Sabonis jõudis NBA-sse alles 1995. aastal, kui oli juba 30-aastane. Ta tõi debüüthooajal (1995/96) Portlandi kasuks keskmiselt 14,5 punkti ja 8,1 lauapalli mängus, sama hooaja väljalangemismängudes kerkisid tema näitajad aga 23,6 punkti ja 10,8 lauapallini. Sabonise statistiliselt parim põhihooaeg oli 1997/98, kui ta kogus keskmiselt 16 punkti, 10 lauapalli ja 3 resultatiivset söötu mängus. Väljalangemismängudes jõudis Sabonis parimana läänekonverentsi finaali, kus Portland kaotas 1999. aastal 0 : 4 hilisemale meistrile San Antonio Spursile ja 2000. aastal 3 : 4 samuti hilisemale meistrile Los Angeles Lakersile. Sabonis läks pärast 2000/01. hooaega NBA-st erru ja sõlmis aastase lepingu Kaunase Žalgirisega, kuid pidi vigastustest taastumise tõttu kogu 2001/02. hooaja vahele jätma. Sabonis taasliitus hooajaks 2002/03 Trail Blazersiga ning kogus oma viimasel NBA hooajal keskmiselt ligi 15 minutiga 6,1 punkti ja 4,3 lauapalli mängus. Kokku seitse hooaeg NBA-s mänginud Sabonis tõi sealse karjääri jooksul Portlandi kasuks keskmiselt 12 punkti, 7,3 lauapalli ja 2,1 tulemuslikku söötu mängus. Sabonis mängis profikarjääri viimase hooaja (2003/04) oma esimeses koduklubis Žalgirises ja aitas meeskonna tol aastal Euroliigas 16 parema sekka. Sabonis lõpetas mängijakarjääri 2005. aastal. Sabonis on Nõukogude Liidu korvpallikoondisega võitnud olümpiamängudel 1988. aastal kulla, maailmameistrivõistlustel 1982. aastal kulla ja 1986. aastal hõbeda ning Euroopa meistrivõistlustel 1985. aastal kulla ning 1983. ja 1989. aastal pronksi. Leedu koondisega on Sabonis võitnud olümpiamängudel 1992. ja 1996. aastal pronksi ning Euroopa meistrivõistlustel 1995. aastal hõbeda. FIBA klubide maailmameister (1986) FIBA Euroopa liiga võitja (1995) 3-kordne Nõukogude Liidu meister (1985–1987) 2-kordne Hispaania meister (1993, 1994) Leedu meister (2004) Hispaania karika võitja (1993) FIBA 50 parima mängija hulgas (1991) 6-kordne parim Euroopa mängija (Euroscar) (1984, 1985, 1988, 1995, 1997, 1999) 2-kordne parim Euroopa mängija (Mr. Europe) (1985, 1997) 4-kordne Leedu aasta sportlane (1984–1986, 1996) Euroopa meistrivõistluste kõige väärtuslikum mängija (1985) FIBA Euroopa liiga kõige väärtuslikum mängija (1995) Euroliiga kõige väärtuslikum mängija (2004) 2-kordne Hispaania kõrgliiga finaalseeria kõige väärtuslikum mängija (1993, 1994) 2-kordne Hispaania kõrgliiga kõige väärtuslikum mängija (1994, 1995) NBA uustulnukate esiviisik (1996) FIBA korvpalli kuulsuste hall (2010) Naismithi nimeline korvpalli kuulsuste hall (2011) Poeg Domantas Sabonis on samuti korvpallur. FIBA Hall of Famers – Arvydas Sabonis FIBA, 20.08.2010. The Naismith Memorial Basketball Hall of Fame – Arvydas Sabonis Naismith Memorial Basketball Hall of Fame, 2019. Arvydas Sabonis – NBA.com Arvydas Sabonis – Basketball-Reference.com